**Ultrazvuk dojki**

**Priprema pacijenta** za UZV pretrage dojki i aksila podrazumijeva da pacijenti dođu u udobnoj i praktičnoj odjeći koju lako mogu skinuti za realizaciju pretrage, te bez nakita u području pregleda. Pregled se preporuča učiniti između 5. i 10. dana menstrualnog ciklusa (ukoliko pacijentica još uvijek ima menstrualni ciklus). Na pretragu obavezno ponijeti uputnicu, narudžbenicu, nalaz liječnika koji traži pretragu, nalaz ranijih UZV pretraga dojki i aksila, nalaze ranijih mamografija te ostale nalaze radiologa ukoliko su prethodno učinjeni a vezani su direktno uz traženu pretragu.

**Što očekivati od pretrage?**

**Ultrazvučni pregled dojki i aksila** koristi se za otkrivanje promjena u izgledu tkiva te otkrivanje abnormalnih tvorbi poput tumora. Ultrazvučnom pretragom dojke analiziraju se palpabilne mase u dojci, dijagnosticiraju se upale, ciste, dobroćudni tumori kao i zloćudne promjene dojki (karcinom dojke). Također se koristi za dodatnu analizu nakon mamografije kod dojki gustog žlijezdanog parenhima , kod bolnosti dojke, iscjetka iz dojke, procjenu proširenosti karcinoma, procjenu stanja implantata te druga patološka stanja u dojkama.

Pretraga se izvodi u ležećem položaju, visoko frekventnom ravnom ultrazvučnom sondom u većini slučajeva, koristi se gel koji se aplicira na kožu kako bi se omogućila bolja vizualizacija, a potom liječnik ukratko objašnjava pacijentu njegov nalaz i izdaje isti u pisanoj formi neposredno nakon pretrage ili ukoliko isti nije izdan odmah, pacijenti mogu preuzeti na recepciji Kliničkog zavoda za radiologiju svakim radnim danom od **07:30 do 17:00h**.

Pacijent se s pisanim nalazom radiologa javlja na kontrolu kod liječnika koji je preporučio ultrazvučni pregled.

Ukoliko radiolog preporučuje daljnju radiološku pretragu (mamografija, MR ili punkcija/ biopsija pod kontrolom UZV), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**